NARIADENIE KOMISIE (ES) č. 432/2005
zo 16. marca 2005,
ktorým sa ustanovuje výnimka na rok 2005 z nariadení (ES) č. 596/2004 a (ES) č. 633/2004, pokiaľ ide o dátumy vydania vývozných licencií v sektore vajec a hydinového mäsa
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 2771/75 z 29. októbra 1975 o spoločnej organizácii trhu s vajcami (1), najmä na jeho článok 3 ods. 2,
so zreteľom na nariadenie Rady (EHS) č. 2777/75 z 29. októbra 1975 o spoločnej organizácii trhu s mäsom hydiny (2), najmä na jeho článok 3 ods. 2,
keďže:
(1)
Článok 3 ods. 3 nariadenia Komisie (ES) č. 596/2004 (3) a článok 3 ods. 3 nariadenia Komisie (ES) č. 633/2004 (4), ktorými sa ustanovujú podrobné pravidlá uplatňovania systému vývozných licencií v sektore vajec a hydinového mäsa, ustanovujú, že vývozné licencie sa vydávajú v stredu, ktorá nasleduje po týždni, počas ktorého sa predložili žiadosti o licencie, za predpokladu, že Komisia počas tohto obdobia neprijala žiadne osobitné opatrenie.
(2)
Vzhľadom na dni štátnych sviatkov v roku 2005 a nepravidelné uverejňovanie Úradného vestníka Európskej únie počas týchto dní je doba medzi predložením žiadostí a dňom vydania licencií príliš krátka na zabezpečenie dobrého riadenia trhu. Táto doba by sa preto mala predĺžiť.
(3)
Opatrenia uvedené v tomto nariadení sú v súlade so stanoviskom Riadiaceho výboru pre hydinové mäso a vajcia,
PRIJALA TOTO NARIADENIE:
Článok 1
Na základe výnimky z článku 3 ods. 3 nariadenia (ES) č. 596/2004 a článku 3 ods. 3 nariadenia (ES) č. 633/2004 sa na rok 2005 licencie vydávajú v dátumoch uvedených v prílohe k tomuto nariadeniu.
Táto výnimka sa uplatňuje za predpokladu, že sa neprijali žiadne osobitné opatrenia uvedené v článku 3 ods. 4 nariadenia (ES) č. 596/2004 a v článku 3 ods. 4 nariadenia (ES) č. 633/2004 pred uvedenými dátumami vydania.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 16. marca 2005